b"\n_START_ARTICLE_\nK\xc3\xb6f\n_START_PARAGRAPH_\nK\xc3\xb6f er betegnelsen for flere forskellige rangertraktorer, som flere jernbaneselskaber har anskaffet til brug for lettere rangering. Betegnelsen er oprindeligt tysk og st\xc3\xa5r for K = Kleinlokomotive (lille lokomotiv), \xc3\xb6 = \xc3\x96l (olie, drevet af dieselmotor til forskel fra damp eller andet) og f = Kraft\xc3\xbcbertragung mit Fl\xc3\xbcssigkeitsgetriebe (kraftoverf\xc3\xb8rsel med v\xc3\xa6ske)._NEWLINE_I Tyskland d\xc3\xa6kkede betegnelsen til at begynde med rangertraktorer med betegnelsen K\xc3\xb6f II og en motorkraft p\xc3\xa5 50-150 hk, der blev anskaffet fra 1930 af Deutsche Reichsbahn-Gesellschaft (DRG). Efter 2. verdenskrig, hvor selskabet blev delt i \xc3\xb8sttyske Deutsche Reichsbahn (DR) og vesttyske Deutsche Bundesbahn (DB), fortsatte de med at g\xc3\xb8re tjeneste der. Fra 1959 anskaffede DB den st\xc3\xa6rkere type K\xc3\xb6f III med 240 hk. I 1968 bortfaldt betegnelsen K\xc3\xb6f hos DB til fordel for Baureihe-numre (f.eks. Baureihe 331) og i 1970 hos DR. I daglig tale bruges betegnelsen dog stadig om disse og lignende lokomotiver._NEWLINE_De tyske K\xc3\xb6f blev betjent af rangertraktorf\xc3\xb8rere (Kleinlokf\xc3\xbchrer) med mindre omfattende uddannelse end normale lokomotivf\xc3\xb8rere. Derved kunne der spares ikke alene p\xc3\xa5 materiellet men ogs\xc3\xa5 p\xc3\xa5 personalet i forhold til de st\xc3\xb8rre og mere kr\xc3\xa6vende rangerlokomotiver. Denne forskel bortfaldt dog hos Deutsche Bundesbahn, da de hidtidige rangerlokomotiver Baureihe 260/261 blev omklassificeret til rangertraktorer Baureihe 360 ff._NEWLINE_Fra 1966 til 1969 anskaffede DSB 40 rangertraktorer nr. 251-290 fra Frichs baseret p\xc3\xa5 de tyske K\xc3\xb6f men med 128 hk. P\xc3\xa5 dansk bliver traktorerne popul\xc3\xa6rt kaldet 'K\xc3\xb8f' (undertiden 'K\xc3\xb8ff'), en omskrivning af den tyske betegnelse. Et andet k\xc3\xa6lenavn er 'fladlus', grundet den lave h\xc3\xb8jde p\xc3\xa5 konstruktionen. En del af de danske K\xc3\xb6f er stadig i drift."